b'\n_START_ARTICLE_\nNepremagljiva\n_START_SECTION_\nVsebina\n_START_PARAGRAPH_\nNepremagljiva, vesoljska kri\xc5\xbearka drugega razreda, je pristala na planetu Regis III v ozvezdju Lire, da bi raziskala skrivnostno izginotje posadke medzvezdne ladje Kondorja. Pogre\xc5\xa1ano kri\xc5\xbearko so kmalu na\xc5\xa1li skoraj nepo\xc5\xa1kodovano, vendar je bila cela posadka mrtva. Vzroka za mno\xc5\xbei\xc4\x8dno smrt ni bilo mo\xc4\x8d prepisovati zastrupitvi s plini v ozra\xc4\x8dju, saj je bilo le-to zelo podobno zemeljskemu. V ladijskem dnevniku so bile ve\xc4\x8dkrat omenjene \xc4\x8drne mu\xc5\xa1ice._NEWLINE_Na planetu so raziskovalne skupine odkrile \xc5\xbeivljenje v oceanu in tudi razvaline domnevnega mesta. Najbolj zanimivo je bilo odkritje, da imajo bitja organe, ob\xc4\x8dutljive na elektromagnetno sevanje. V nenavadni nesre\xc4\x8di je Kartlen sredi pu\xc5\xa1\xc4\x8dave izgubil spomin. Zdelo se je, da mu je nekdo iz mo\xc5\xbeganov izbrisal vse, ker se je vanje zapisalo po rojstvu. Take nesre\xc4\x8de so postale vsakdanja stalnica. Vsem pa je bilo skupno, da so izgubili spomin, ko jih je obkro\xc5\xbeil roj mu\xc5\xa1ic, vendar na njih biologi niso odkrili ni\xc4\x8d posebnega._NEWLINE_Po ve\xc4\x8d mesecih raziskovanja in sestankih je dr. Lauda prvi povezal dogodke v hipotezo. Menil je, da so na planet iz ozvezdja Lire pri\xc5\xa1li avtomati, ki so se morali prilagajati razmeram, tako da so ustvarili druga\xc4\x8dne avtomate, kar pomeni za\xc4\x8detek evolucije mrtvih mehanskih naprav. S\xc4\x8dasoma so popolnoma izrinili vso favno in floro. Na planetu je primanjkovalo surovin za jedrsko energijo, s katero se avtomati napajajo. Nastala je huda energetska kriza in boj med skupinami manj\xc5\xa1ih, mu\xc5\xa1icam podobnih in ve\xc4\x8djih, misle\xc4\x8dih avtomatov. Slednji so bili energetsko potratni, zato so boj izgubili. Pre\xc5\xbeivele posameznike so izolirali tako, da so jim prepre\xc4\x8dili komunikacijo prek radijskih valov s svojim mo\xc4\x8dnim magnetnim delovanjem. Rojev ni bilo smiselno napadati, saj bi tako uni\xc4\x8dili cel planet ter ogrozili tudi sebe._NEWLINE_Rohana, ki je tudi glavni lik v knjigi, je astrogar Horpach imenoval za poveljnika samostojne skupine, ki je od\xc5\xa1la raziskovat sotesko,\xc2\xa0\xc2\xbbpora\xc5\xa1\xc4\x8deno s kovinskimi avtomati\xc2\xab. Ker je bila soteska na nekaterih mestih preozka, je moral izklju\xc4\x8diti silni\xc4\x8dno varstvo, s tem pa je mu\xc5\xa1icam omogo\xc4\x8dil napad. Ljudje iz skupine so za\xc4\x8deli skakati in tekati na vse strani, kar je kazalo na izgubo spomina. Brez misli je \xc4\x8dakal, da ga doleti enaka usoda, saj ni\xc4\x8desar ni mogel storiti. Po\xc4\x8dasi so vrtin\xc4\x8dasti roji mu\xc5\xa1ic za\xc4\x8denjali izginjati, Rohanu pa se ni ni\xc4\x8d zgodilo. Stekel je do zmedenih kolegov, ki ga niso prepoznali, obna\xc5\xa1ali pa so se kot dojen\xc4\x8dki; odtod tudi razlog, zakaj je pomrla posadka Kondorja._NEWLINE_Po njegovem prihodu so usposobili najmo\xc4\x8dnej\xc5\xa1e oro\xc5\xbeje Nepremagljive, \xc5\xa1e ne pora\xc5\xbeenega gromozanskega avtomata Kiklopa. Po ve\xc4\x8durnem jedrskem boju je tudi ta izgubil spomin, z njim pa ni bilo mogo\xc4\x8de vzpostaviti zveze in ga ponovno programirati. To je za posadko pomenilo veliko gro\xc5\xbenjo; Kiklop ki je kot otrok taval po pu\xc5\xa1\xc4\x8davi, bi jih lahko napadel. Sredi no\xc4\x8di se je zgodilo ravno to, vendar so ga z metalcem vendarle pokon\xc4\x8dali._NEWLINE_Po dalj\xc5\xa1em pogovoru z astrogarjem je bil Rohana zadol\xc5\xbeen za pregled soteske, v kateri se je odvijal boj; poleg njega pa so bili v njej \xc5\xa1e nekateri \xc4\x8dlani posadke. Rohan je temu nasprotoval, saj si je \xc5\xbeelel \xc4\x8dim prej odpotovati s planeta. Ni mu preostalo ni\xc4\x8d drugega, kot da upo\xc5\xa1teva ukaz in gre. Po prevo\xc5\xbeenem 39. kilometru od na\xc4\x8drtovanih 60 je moral Rohan nadaljevati pe\xc5\xa1. Kmalu je zagledal premikajo\xc4\x8do piko, vendar ga je na poti zajel roj mu\xc5\xa1ic. Obstal je in posku\xc5\xa1al biti mo\xc5\xbegansko neaktiven. Vrtinec je od\xc5\xa1el, Rohan se je zbal, da je po njem, a se je zasmejal misle\xc4\x8d:\xc2\xa0\xc2\xbbMislim, torej sem\xc2\xab. Nadaljeval je pot in odkril, da je bila premikajo\xc4\x8da pika, za katero je mislil, da je pre\xc5\xbeivel \xc4\x8dlovek, v resnici robot. Na\xc5\xa1el je \xc5\xa1tiri izmed devetih biv\xc5\xa1ih kolegov. Zaloga kisika mu ni zado\xc5\xa1\xc4\x8dala, da bi nadaljeval iskanje. Tako ali tako pa je v sotesko pri\xc5\xa1el samo, da bi se prepri\xc4\x8dal. Med hitenjem nazaj je zasli\xc5\xa1al bu\xc4\x8danje oblakov mu\xc5\xa1ic, vendar se jih ni ve\xc4\x8d ustra\xc5\xa1il. Rohanu je med tekom po pu\xc5\xa1\xc4\x8davi zmanjkalo zaloge kisika. Masko si je moral sneti, tvegal je zastrupitev z metanom v ozra\xc4\x8dju. Izmu\xc4\x8den zaradi dolge poti in velike koli\xc4\x8dine metana v krvi je skoraj nezavedno stopil iz vozila, ki ga je malo prej na\xc5\xa1el v pu\xc5\xa1\xc4\x8davi in od\xc5\xa1el proti Nepremagljivi.'